## Susana Camarero demana al Govern garanties d’haver sol·licitat a la UE l’activació del Fons de Solidaritat i advertix que el Consell “no consentirà que es pose en perill la recuperació”

*** Sol·licita a l’executiu central que demostre en quina data ha demanat el mecanisme europeu de solidaritat i subratlla que el Govern Valencià continuarà reclamant “fins a les últimes conseqüències” el FLA extraordinari
* El Ple aprova ajudes directes urgents per un import de 250 milions d’euros per a les persones que hagen perdut el seu vehicle per les inundacions del 29 d’octubre
* El Consell sol·licita al Govern l’eliminació de les restriccions en la taxa de reposició d’empleats públics**

La vicepresidenta primera, consellera de Servicis Socials, Igualtat i Vivenda i portaveu del Consell, Susana Camarero, ha exigit este dimarts al Govern d’Espanya garanties que ha sol·licitat o sol·licitarà immediatament a la UE l’activació del Fons de Solidaritat per a ajudar les zones afectades per la DANA del 29 d’octubre de 2024.

En declaracions realitzades en la roda de premsa posterior als plens ordinari i extraordinari del Consell, Susana Camarero ha lamentat les “contradiccions” en què han incorregut diferents membres del Govern d’Espanya, inclòs el seu president, a l’hora d’informar sobre si s’ha demanat o no el mecanisme europeu de solidaritat, i ha reclamat que s’atallen els dubtes al voltant d’este assumpte i demostren en quina data s’ha fet efectiva la sol·licitud.

“La inacció no és una opció”, ha remarcat la vicepresidenta primera, qui ha subratllat que el Govern Valencià “sí que ha fet els deures”, mantenint reunions a Brussel·les des de principis de novembre per a sol·licitar totes les ajudes possibles, sol·licitant formalment des d’eixes dates al Govern d’Espanya que es dirigira a la Comissió Europea per a demanar el Fons de Solidaritat i aportant en les últimes setmanes tota la documentació que li ha sigut requerida per a activar els fons.

Camarero ha lamentat que s’haja passat del “si volen ajuda, que la demanen” de les primeres setmanes al “ni demanant l’ajuda l’estem obtenint per part del Govern”. Per això, ha reclamat que es formalitze ja la petició d’activació si no s’ha fet, i si s’ha fet, que es faça pública la data.

**FLA extraordinari**

Susana Camarero ha tornat, a més, a reclamar en este punt que el Govern central aprove sense dilacions un fons de liquiditat autonòmic (FLA) extraordinari “imprescindible” per a continuar fent front als gastos en sanitat, servicis socials i educació, i al fet que cesse en el “xantatge” que suposa vincular estos fons a l’aprovació del sostre de gasto.

“No consentirem que Pedro Sánchez pose en perill la recuperació”, ha manifestat la portaveu, que ha advertit que el Consell continuarà reclamant “fins a les últimes conseqüències” este FLA extraordinari.

Així ho ha posat de manifest després d’informar que el Consell ha aprovat en la seua reunió d’este dimarts l’acord pel qual la Comunitat Valenciana manifesta la seua voluntat de continuar adherida durant 2025 al FLA, complint així amb el tràmit reglat fixat per a la percepció del mecanisme ordinari de finançament.

**Ajudes directes per la pèrdua de vehicles**

El Consell ha aprovat, d’altra banda, un decret d’ajudes directes per un import global de 250 milions d’euros dirigides a les persones que hagen perdut els seus vehicles a conseqüència de les inundacions el passat 29 d’octubre.

En concret, la quantia de l’ajuda ascendirà als imports següents en funció de la categoria del vehicle sinistrat: 250 euros per a ciclomotors, 750 euros per a motocicletes, 2.000 euros per a turismes, furgonetes i vehicles similars i 2.500 euros per a turismes, furgonetes i vehicles similars adaptats per a persones amb mobilitat reduïda.

Les persones interessades podran presentar la seua sol·licitud des de l’endemà de la publicació d’este decret en el *Diari Oficial de la Generalitat Valenciana* (DOGV) fins al 28 de febrer de 2025. Amb la finalitat de tramitar estes ajudes amb la màxima celeritat, les sol·licituds s’han de presentar, preferentment, de manera telemàtica.

Així mateix, podran acudir de manera presencial per a presentar la sol·licitud a les [oficines de coordinació de la postemergència creades per la Generalitat](https://somsolidaritat.gva.es/es/llistat-oficines-de-coordinacio-de-la-postemergència). També s’habilitarà un servici per a resoldre dubtes i consultes en el telèfon 96 161 31 99 o en el correu electrònic ajudavehiclesdana@gva.es. A més, tota la informació estarà disponible en la web de l’[Agència Tributària Valenciana](https://atv.gva.es/va/inici), així com en la [web de les ajudes habilitada per la Generalitat](https://aciara.gva.es/va/).

**Eliminació de clàusules restrictives en ocupació pública**

En un altre orde de coses, el Consell ha acordat instar el Govern estatal a l’eliminació de clàusules restrictives pel que fa al nombre de places susceptibles de ser convocades en les ofertes d’ocupació pública.

Segons ha argumentat la vicepresidenta, “en nom de garantir una ocupació estable i de qualitat, es considera necessari que s’eliminen les limitacions en la taxa de reposició d’efectius que impedixen o dificulten la incorporació de personal de nou ingrés a l’Administració de la Generalitat”. “Això contribuiria a reduir la temporalitat laboral, millorar la qualitat dels servicis públics i garantir una gestió més eficient dels recursos humans”, ha dit.

Paral·lelament, el Consell també es dirigirà a les Corts Generals i a l’executiu central per a sol·licitar l’adopció de mesures que permeten que la jubilació parcial i la jubilació anticipada del personal empleat públic es puguen fer en condicions d’igualtat, siga quina siga la seua relació jurídica i el seu règim de cotització.

**Decret llei**

Així mateix, el Ple ha aprovat un decret llei pel qual s’adopten mesures extraordinàries per a la gestió, organització i mobilitat del personal empleat públic a conseqüència de les inundacions del 29 d’octubre.

Este nou decret llei substituïx el Decret llei 13/2024 mantenint el mateix contingut quant a l'articulat, però introduïx modificacions en les disposicions finals.

En este sentit, la reforma aprovada manté el límit que arreplega la llei anual de pressupostos per a les retribucions d’alts càrrecs i arreplega, a més, una modificació que permet estendre al personal del centre de salut de Sedaví les compensacions incloses en el Decret llei 14/2024, pel qual s’adopten mesures extraordinàries en matèria de personal del Sistema Valencià de Salut.

Fecha: 14/01/2025